**Príloha č. 8**

**Majetkovoprávne vysporiadanie (ďalej len ako „MPV“)**

**V rámci majetkovoprávneho usporiadania vzťahov k pozemkom žiadame zabezpečiť nasledovné právne úkony:**

1. Zabezpečenie zoznamu dotknutých vlastníkov pozemkov, ktorý bude pri fyzických osobách obsahovať meno, priezvisko, rodné priezvisko, trvalý pobyt, telefonický a mailový kontakt, resp. informácia o prechodnom pobyte, dátum narodenia, pri právnických osobách obsahovať názov spoločnosti, sídlo, IČO, DIČ, osobu konajúcu za spoločnosť (meno priezvisko, funkcia, telefonický a mailový kontakt), zápis spoločnosti v registri ,
2. Zabezpečenie zoznamu dotknutých pozemkov, ktorý bude rozdelený na časť A) pozemky dotknuté trvalým záberom stavby a časť B) pozemky dotknuté dočasným záberom,
3. Označenie dotknutých pozemkov v časti A) a časti B) bude obsahovať: spoluvlastnícky podiel, katastrálne územie, označenie pozemku registrom, parcelným číslom, výmerou pozemku, prislúchajúcim dielom, druhom pozemku, číslom listu vlastníctva, ku ktorým bude priradený vlastník, resp. spoluvlastník pozemku označený v rozsahu ako je uvedené v bode 1,
4. Ak sa jedná o časť pozemku - geometrický plán na vyznačenie častí dotknutých pozemkov, v prípade uloženia inžinierskych sietí geometrický plán na vyznačenie rozsahu vecného bremena,
5. Znalecký posudok na stanovenie všeobecnej hodnoty pozemkov, na stanovenie všeobecnej hodnoty nájmu za m2/rok a stanovenie jednorazovej odplaty za zriadenie vecného bremena za m2,
6. Oznámenie o príprave verejnoprospešnej stavby doručované všetkým dotknutým vlastníkom pozemkov, hneď po tom, ako bude vydané Rozhodnutie o stavebnom zámere na stavbu. Oznámenie bude obsahovať údaj o vydaní Rozhodnutia o stavebnom zámere na stavbu, o nutnosti usporiadania vzťahov k pozemkom dotknutých pripravovanou stavbou, o časovom harmonograme realizácie stavby,
7. Ponuka na usporiadanie vzťahov k častiam dotknutých pozemkov v rozsahu vypracovaného geometrického plánu, doručovaná všetkým dotknutým vlastníkom pozemkov, ktorá bude obsahovať: informáciu o príprave verejnoprospešnej stavby, o zásahu do pozemkov v nevyhnutnom rozsahu stanovenom geometrickým plánom (teda rozsah zásahu), návrh kúpnej ceny, výšky nájmu a odplaty za zriadenie vecného bremena, upozornenie, že ak nedôjde k dohode medzi vlastníkom pozemku a mestom (zastúpeným investorom), bude potrebné pozemky resp. ich časti vyvlastniť; lehota na zaujatie stanoviska v trvaní minimálne 30 dní.
8. Opätovná ponuka na usporiadanie vzťahov k častiam pozemkov s rovnakým obsahom ako v bode 7, s lehotou 30 dní,
9. Návrh kúpnej zmluvy, ktorý musí obsahovať predmet kúpy, výšku kúpnej ceny, platobné podmienky, povinnosť zverejnenia zmluvy v CRZ, prílohu k zmluve, a to snímku z mapy alebo snímku z geometrického plánu s vyznačením predmetu prevodu, návrh na vklad práv do údajov katastra nehnuteľností,
10. Návrh nájomnej zmluvy, ktorý musí obsahovať predmet nájmu, účel nájmu, nájomné, platobné podmienky, povinnosť zverejnenia zmluvy v CRZ, podmienky ukončenia zmluvy, prílohu k zmluve, a to snímku z mapy alebo snímku z geometrického plánu s vyznačením rozsahu nájmu,
11. Návrh zmluvy o budúcej zmluve o zriadení vecného bremena, ktorý musí obsahovať predmet budúceho vecného bremena, rozsah budúceho vecného bremena, výšku odplaty, podmienky uzatvorenia riadnej zmluvy o zriadení vecného bremena (in rem), povinnosť zverejnenia zmluvy v CRZ, prílohu k zmluve, a to snímku z mapy alebo snímku z geometrického plánu s vyznačením predmetu budúceho vecného bremena,
12. Návrh zmluvy o zriadení vecného bremena, ktorý musí obsahovať predmet vecného bremena, rozsah vecného bremena, výšku odplaty, pôsobenie vecného bremena „in rem“, povinnosť zverejnenia zmluvy v CRZ, prílohu k zmluve, a to snímku z mapy alebo snímku z geometrického plánu s vyznačením predmetu vecného bremena,
13. Návrh na vyvlastnenie nehnuteľností, resp. ich častí, ktorý bude obsahovať: opis stavebníka, opis verejnoprospešnej stavby, opis vydaného územného rozhodnutia na stavbu, predmet vyvlastnenia, účel vyvlastnenia, rozsah vyvlastnenia, preukázanie verejného záujmu, preukázanie nemožnosti dohodnúť sa s vlastníkom, preukázanie nevyhnutnosti rozsahu vyvlastnenia, stanovenie výšky náhrady a iné náležitosti preukazujúce splnenie podmienok vyvlastnenia. K návrhu na vyvlastnenie žiadame priložiť územné rozhodnutie, geometrický plán, znalecký posudok, oznámenie s doručenkou, ponuka s doručenkou, opätovná ponuka s doručenkou, výpis z listu vlastníctva,
14. Právne úkony, ktoré boli uzatvorené s vlastníkmi dotknutých pozemkov, a to kúpne zmluvy, nájomné zmluvy, zmluvy o budúcich zmluvách o zriadení vecného bremena, zmluvy o zriadení vecného bremena, iné právne úkony,
15. Súhlasy, plnomocenstvá a iné právne úkony či listiny, ktorými bude investor disponovať a budú sa týkať nehnuteľností,
16. Dohody o preložkách sietí uzatvorené s tretími subjektmi, ako správcami sietí,
17. Plnomocenstvo pre investora, aby mohol konať a vystupovať v mene hlavného mesta vo všetkých úkonoch uvedených v bodoch 1 až 16.